Forslag til RÅDETS BESLUTNING om bemyndigelse af Sverige til i medfør af artikel 8, stk. 4, i direktiv 92/81/EØF at anvende differentierede afgiftssatser på kuldioxidneutrale brændstoffer

(forelagt af Kommissionen)

BEGRUNDELSE

1. Fremsættelse af anmodningen

1.1. Ved brev af 8. juli 2002 informerede de svenske myndigheder Kommissionen om, at Sverige ønskede at indføre en undtagelsesbestemmelse fra de gældende regler, således at landet kan anvende en differentieret punktafgiftssats på kuldioxidneutrale brændstoffer (CO2-neutrale brændstoffer) i overensstemmelse med artikel 8, stk. 4, i direktiv 92/81/EØF [1].

[1] Direktivet er offentliggjort i EFT L 316 af 31.10.1992, s. 12, senest ændret ved direktiv 94/74/EF (EFT L 365 af 31.12.1994, s. 46).

For at kunne bedømme anmodningen på baggrund af alle de for sagen relevante oplysninger udbad Kommissionen sig ved brev af 8. august 2002 yderligere oplysninger. De svenske myndigheder svarede på denne anmodning den 20. september 2002. Svaret fra de svenske myndigheder gjorde det muligt for Kommissionen at afslutte bedømmelsen af undtagelsesanmodningen.

1.2. Den svenske punktafgift på mineralolie består af to elementer, nemlig en energiafgift og en kuldioxid- (CO2) afgift.

Sverige anvender af miljømæssige hensyn flere forskellige punktafgiftssatser både hvad benzin og dieselolie angår. For miljøkategori 1 [2] er energiafgiften 3,16 SEK (0,32 EUR [3]) pr. liter benzin og 1,32 SEK (0,14 EUR) pr. liter dieselolie. CO2-afgiften er den samme i de forskellige miljøkategorier, nemlig 1,46 SEK (0,16 EUR) for benzin og 1,80 SEK (0,20 EUR) for dieselolie.

[2] De svenske myndigheder har oplyst, at brændstofkategori 1, hvor den laveste sats er gældende, udgør næsten 100% af det i 2001 solgte brændstof, både hvad angår benzin og dieselolie.

[3] Kursen rundet af til 9,73 SEK for en EUR.

Sverige har foreslået at foretage ændringer i sin punktafgiftslovgivning for mineralolieprodukter (energiafgiftsloven af 1994:1776) ved at sænke eller afskaffe CO2-afgiften på benzin og dieselolie i det omfang, hvor CO2-neutrale brændstoffer i blandet eller ren form erstatter benzin eller dieselolie som motorbrændstof.

Denne foranstaltning skal forbedre miljøbeskyttelsen, hovedsagelig gennem reduktion af CO2-emissioner. Andre konsekvenser af at erstatte mineralolieprodukter med CO2-neutrale brændstofprodukter fra vedvarende energikilder er, at EU's afhængighed af tredjelande mindskes, EU's egen produktion af vedvarende energi styrkes, og endelig har det betydning for landbrugspolitikken.

Endvidere har Sverige til hensigt at fremme udviklingen af biobrændstoffer v.h.a. pilotprojekter. I henhold til artikel 8, stk. 2, i Rådets direktiv 92/81/EØF kan Sverige anvende hel eller delvis afgiftsfritagelse eller afgiftslempelse, der under afgiftsmyndighedernes kontrol anvendes i forbindelse med pilotprojekter vedrørende teknologisk udvikling af mindre forurenende produkter, navnlig i forbindelse med brændsel fra vedvarende energikilder.

Det er hensigten, at foranstaltningen skal træde i kraft den 1. januar 2003 eller på et senere tidspunkt, som fastsættes af den svenske regering, når der er opnået tilladelse fra EU. Den udløber den 31. december 2007.

Tabet i forbindelse med den planlagte punktafgiftsnedsættelse anslås til omkring 750 mio. SEK (77 mio. EUR) årligt.

1.3. Produktionsomkostningerne er højere for CO2-neutrale brændstoffer end for normal benzin og dieselolie, langt højere end hvad den planlagte afgiftsnedsættelse kompenserer for. Uden en afgiftsnedsættelse ville detailprisen derfor ikke være konkurrencedygtig. Afgiftsnedsættelsen har til formål at kompensere for en del af de højere produktionsomkostninger. Ved at udjævne denne forskel kan CO2-neutrale brændstoffer sælges til priser, der bedre kan konkurrere med prisen på almindelig benzin og dieselolie.

1.4. Den planlagte CO2-afgiftsnedsættelse skal gælde for CO2-neutrale brændstoffer.

Produkterne på nedenstående liste betragtes som CO2-neutrale brændstoffer, da deres kulstofatomer er af biologisk oprindelse:

- animalske og vegetabilske olier og derivater heraf henhørende under KN-kode 1501 til 1518

- alkohol henhørende under KN-kode 2207 20 00 og 2905 11 00, denatureret og ikke-syntetisk, og tilsvarende produkter

- Andre produkter af biomasse.

CO2-afgiftsnedsættelsens størrelse vil skulle svare til, hvor stor en del af det pågældende brændstofs kulstofatomer der er af biologisk oprindelse.

1.5. Under forudsætning af at et brændstof opfylder ovennævnte kriterier, vil enhver producent i medlemsstaterne og tredjelande, hvis produkt markedsføres i Sverige, nyde godt af afgiftsnedsættelsen. CO2-afgiftsnedsættelsen bevilges automatisk, så ordningen indebærer f.eks. ikke, at der skal indgives ansøgninger og udbetales refusion.

2. Kommissionens bedømmelse

2.1. I henhold til artikel 8, stk. 4, i Rådets direktiv 92/81/EØF kan Rådet med enstemmighed på forslag af Kommissionen give en medlemsstat tilladelse til at indføre yderligere fritagelser eller lempelser, hvis særlige politiske hensyn taler herfor.

De svenske myndigheder har informeret Kommissionen om, at Sverige ønsker at indføre en undtagelsesbestemmelse fra de gældende regler, således at landet kan anvende en differentieret punktafgiftssats på CO2-neutrale brændstoffer i overensstemmelse med artikel 8, stk. 4, i direktiv 92/81/EØF [4].

[4] Direktivet er offentliggjort i EFT L 316 af 31.10.1992, s. 12, senest ændret ved direktiv 94/74/EF (EFT L 365 af 31.12.1994, s. 46)

I overensstemmelse med direktiv 92/81/EØF er de øvrige medlemsstater blevet informeret om den svenske anmodning.

2.2. Behandlingen af de i medfør af artikel 8, stk. 4, i direktiv 92/81/EØF forelagte fritagelser og lempelser skal tage udgangspunkt i en analyse af, om disse tiltag kan siges at være i overensstemmelse med Fællesskabets politik på området.

EU har i flere år ført en politik, der går ud på at begrænse CO2-emissioner. En milepæl i den forbindelse var EU's undertegnelse af Kyoto-protokollen for nylig [5].

[5] Rådets beslutning af 25. april 2002 om godkendelse på Det Europæiske Fællesskabs vegne af Kyoto-protokollen til De Forenede Nationers rammekonvention om klimaændringer og om den fælles opfyldelse af forpligtelserne i forbindelse hermed (EFT L 130 af 15.5.2002, s. 1).

I meddelelsen fra Kommissionen til Rådet, Europa-Parlamentet og Det Økonomiske og Sociale Udvalg - Skattepolitik i EU - prioriteringer for de kommende år [6] samt det sjette miljøhandlingsprogram [7] fremhæves skattemæssige foranstaltninger som et af de instrumenter, der kan anvendes for mere effektivt at indarbejde miljøhensyn i Fællesskabets politik inden for forskellige områder.

[6] KOM(2001) 260 endelig.

[7] KOM(2001) 547 endelig.

Den af de svenske myndigheder foreslåede punktafgiftsnedsættelse er derfor i overensstemmelse med:

- Fællesskabets miljøbeskyttelsespolitik vedrørende CO2-emissionbegrænsning

- Fællesskabets energipolitik, der bl.a. går ud på at sikre egen bæredygtig energiproduktion.

Kommissionen noterer sig, at de faktiske samlede punktafgiftssatser (se nedenstående skema) for brændstoffer, der i 100% omfang produceres fra CO2-neutrale materialer, hvad angår et biobrændstof, der kan sidestilles med benzin, er højere end Fællesskabets minimumssats. Hvad angår ren biodiesel kan afgiftsniveauet komme til at ligge under den relevante fællesskabsgrænse, ned til 140 EUR for 1 000 liter. Det politiske kompromis, der blev indgået i forbindelse med forslaget til Rådets direktiv om ændring af direktiv 92/81/EØF om biobrændstoffer [8], giver imidlertid mulighed for total fritagelse for punktafgift, hvis visse betingelser er opfyldt. Disse betingelser er opfyldt i det foreliggende tilfælde.

[8] Forslag til Rådets direktiv om ændring af direktiv 92/81/EØF for så vidt angår muligheden for at anvende en reduceret punktafgiftssats på biobrændstoffer og på visse mineralolier, der indeholder biobrændstoffer (KOM(2001) 547 endelig) (EFT C 103 E af 30.4.2002, s. 217-222).

>TABELPOSITION>

Den svenske regering vil overvåge priserne, så der ikke bliver tale om overkompensation til fordel for CO2-neutrale brændstoffer i forhold til de tilsvarende fossile brændstoffer.

Hvad statsstøttereglerne angår, vil Kommissionen vedtage en beslutning om forslagets forenelighed med de gældende regler, så snart Rådet har givet Sverige tilladelse til at gennemføre denne foranstaltning.

3. Beslutning

Kommissionen foreslår, at Rådet i medfør af artikel 8, stk. 4, i Rådets direktiv 92/81/EØF giver Sverige tilladelse til at anvende differentierede punktafgiftssatser for CO2-neutrale brændstoffer indtil den 31. december 2007 i overensstemmelse med artikel 8, stk. 4, i direktiv 92/81/EØF.

Den faktiske punktafgiftssats på CO2-neutrale brændstoffer til erstatning for blyfri benzin må ikke ligge under 320 EUR pr. 1000 liter.

Den faktiske punktafgiftssats på CO2-neutrale brændstoffer til erstatning for dieselolie må ikke ligge under 140 EUR pr. 1 000 liter.

Med udgangspunkt i de svenske myndigheders regelmæssige tilsyn skal punktafgiftsnedsættelsen om nødvendigt justeres, så der ikke bliver tale om overkompensation for de ekstra omkostninger i forbindelse med fremstilling af CO2-neutrale brændstoffer.

Forslag til RÅDETS BESLUTNING om bemyndigelse af Sverige til i medfør af artikel 8, stk. 4, i direktiv 92/81/EØF at anvende differentierede afgiftssatser på kuldioxidneutrale brændstoffer

(Kun den svenske udgave er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier [9], særlig artikel 8, stk. 4,

[9] EFT L 316 af 31.10.1992, s. 12. Direktivet er senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) Sverige har i overensstemmelse med artikel 8, stk. 4, i direktiv 92/81/EØF anmodet om tilladelse til at anvende en differentieret afgiftssats på kuldioxidneutrale (CO2-neutrale) brændstoffer. De øvrige medlemsstater er blevet behørigt informeret herom.

(2) Fællesskabet har siden 1985 søgt at fremme udviklingen af vedvarende energikilder, navnlig biobrændstoffer. Den 7. november 2001 [10] vedtog Kommissionen en handlingsplan og to direktivforslag vedrørende fremme af anvendelsen af erstatningsbrændstoffer inden for transportsektoren, i første omgang ved lovgivnings- og skattemæssige foranstaltninger til fremme af anvendelsen af biobrændstoffer. Den svenske anmodning falder dermed godt i tråd med Fællesskabets bestræbelser på at fremme anvendelsen af biobrændstoffer bl.a. med henblik på at sikre miljøbeskyttelsen og garantere energiforsyningssikkerheden.

[10] KOM(2001) 547 endelig af 7.11.2001.

(3) I Sverige består punktafgiften på mineralolieprodukter af to elementer, nemlig energi- og CO2-afgiften. Ifølge de svenske myndigheder kan CO2-afgiftssatsen helt afskaffes, hvis CO2-neutrale brændstoffer i blandet eller ren form erstatter de traditionelle mineralolieprodukter i benzin og dieselolie. Størrelsen af CO2-afgiftsnedsættelsen vil skulle svare til, hvor stor en del af det pågældendebrændstofs kulstofatomer der er af biologisk oprindelse.

(4) Produkterne på nedenstående liste skal betragtes som CO2-neutrale brændstofferda deres kulstofatomer er af biologisk oprindelse:

- animalske og vegetabilske olier og derivater heraf henhørende under KN-kode 1510 til 1518

- alkohol henhørende under KN-kode 2207 20 00 og 2905 11 00, denatureret og ikke-syntetisk, og tilsvarende produkter

- Andre produkter af biomasse.

(5) Den differentierede sats skal finde anvendelse på CO2-neutrale brændstoffer i produktions- eller importleddet. CO2-afgiftsnedsættelsen skal bevilges automatisk, og ordningen indebærer f.eks. ikke, at der skal indgives ansøgninger eller udbetales refusioner.

(6) Bestemmelserne i denne beslutning berører ikke anvendelsen af artikel 27, stk. 1, litra a) og b), i Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer [11], for så vidt angår den obligatoriske fritagelse af denatureret alkohol og bestemmelserne om dens distribution, da nærværende afgiftsordning kun vil finde anvendelse for særlige typer af denatureret alkohol, der anvendes som motorbrændstof eller som tilsætningsmiddel i et motorbrændstof, jf. artikel 2, stk. 3, i direktiv 92/81/EØF.

[11] EFT L 316 af 31.10.1992, s. 21.

(7) Produktionsomkostningerne er højere for CO2-neutrale brændstoffer end for traditionelle brændstoffer, og CO2-neutrale brændstoffer er derfor ikke konkurrencedygtige, medmindre punktafgiften på disse produkter nedsættes. Punktafgiftsnedsættelsen har til formål delvis at kompensere for de højere omkostninger i forbindelse med produktion af CO2-neutrale brændstoffer i forhold til fossile brændstoffer. For at undgå overkompensation vil den svenske regering derfor jævnligt skulle kontrollere produktionsomkostningerne i forbindelse med CO2-neutrale brændstoffer.

(8) Tilladelsen bør være gældende i fem år.

(9) Kommissionen gennemgår med mellemrum fritagelser og lempelser med henblik på at sikre, at de ikke virker konkurrenceforvridende, at de ikke hæmmer det indre marked, og at de er forenelige med Fællesskabets konkurrence-, miljøbeskyttelses-, sundheds-, energi- og transportpolitik -

VEDTAGET FØLGENDE BESLUTNING:

Artikel 1

Sverige bemyndiges hermed til at anvende en differentieret kuldioxid- (CO2) afgiftssats på kuldioxidneutrale (CO2-neutrale) brændstoffer.

Artikel 2

Produkterne på nedenstående liste skal betragtes som CO2-neutrale brændstoffer, da deres kulstofatomer er af biologisk oprindelse:

a) animalske og vegetabilske olier og derivater heraf henhørende under KN-kode 1510 til 1518

b) alkohol henhørende under KN-kode 2207 20 00 og 2905 11 00, denatureret og ikke-syntetisk, og tilsvarende produkter

c) Andre produkter af biomasse.

Ved "biomasse" forstås den bionedbrydelige del af produkter, affald og rester fra landbrug (omfattende både vegetabilske og animalske stoffer) og skovbrug og fra nærstående industrier samt den bionedbrydelige del af affald fra industri og husholdninger.

Artikel 3

CO2-afgiftsnedsættelsens størrelse skal svare til, hvor stor en del af det pågældende brændstofs kulstofatomer der er af biologisk oprindelse.

Artikel 4

Den faktiske punktafgiftssats på CO2-neutrale brændstoffer til erstatning for blyfri benzin må ikke ligge under 320 EUR pr. 1 000 liter.

Den faktiske punktafgiftssats på CO2-neutrale brændstoffer til erstatning for dieselolie må ikke ligge under 140 EUR pr. 1 000 liter.

Artikel 5

Med udgangspunkt i de svenske myndigheders regelmæssige tilsyn skal punktafgiftsnedsættelsen justeres under hensyn til udviklingen i råvarepriser, så der ikke bliver tale om overkompensation for de ekstra omkostninger i forbindelse med fremstilling af CO2-neutrale brændstoffer.

Artikel 6

Denne beslutning udløber den 31. december 2007.

Artikel 7

Denne beslutning er rettet til Sverige.

Udfærdiget i Bruxelles,

På Rådets vegne

Formand